ഫ്രണ്ട്സ് സീരീസ് താരം ജെയിംസ് മൈക്കിള് ടെയ്ലര് അന്തരിച്ചു ലോസ് ആഞ്ചലസ് : ജനപ്രിയ ടെലിവിഷന് സീരീസായ ഫ്രണ്ട്സിലെ ഗന്തര് എന്ന കഥാപാത്രത്തെ അനശ്വരമാക്കിയ ജെയിംസ് മൈക്കിള് ടെയ്ലര് 59 അന്തരിച്ചു.അര്ബുദബാധയെ തുടര്ന്ന് ചികിത്സയിലിരിക്കെ ഞായറാഴ്ചയായിരുന്നു അന്ത്യം.1962 ല് ഗ്രീന്വുഡില് ജനിച്ച ടെയ്ലര് യൂണിവേഴ്സിറ്റി ഓഫ് ജോര്ജ്ജിയയില് നിന്ന് ഫൈന് ആര്ട്ട്സില് ബിരുദാനന്തര ബിരുദം പൂര്ത്തിയാക്കിയ ശേഷമാണ് അഭിനയമേഖലയിലേക്ക് തിരിഞ്ഞത്. 1994 ല് സംപ്രേഷണം ആരംഭിച്ച ഫ്രണ്ട്സിലൂടെ അഭിനയരംഗത്തെത്തിയ അദ്ദേഹം ഫ്രണ്ട്സ് ഷോയില് കോഫി ഷോപ്പിന്റെ മാനേജറായ ഗന്തര് എന്ന കഥാപാത്രത്തിലൂടെ പ്രേക്ഷകരുടെ മനം കവര്ന്നു. ഫ്രണ്ട്സിന്റെ 10 സീസണുകളില് അഭിനയിച്ച അദ്ദേഹം 2021 ല് പുറത്തിറങ്ങിയ ഫ്രണ്ട്സ്: ദി റീയൂണിയനിലും പങ്കെടുത്തിരുന്നു.1988 ല് പുറത്തിറങ്ങിയ ഫാറ്റ്മാന് ആന്റ് ലിറ്റില് ബോയ് എന്ന ചിത്രത്തില് അസിസ്റ്റന്റ് എഡിറ്ററായും ടെയ്ലര് പ്രവര്ത്തിച്ചിട്ടുണ്ട്. ജസ്റ്റ് ഷൂട്ട് മി, മോഡേണ് മ്യൂസിക്, ദ ടീനേജ് വിച്ച്, സ്ക്രബ്സ്, തുടങ്ങിയ ടെലിവിഷന് സീരീസുകളിലും ദി ഡിസ്റ്റര്ബന്സ്, മോട്ടല് ബ്ലൂ തുടങ്ങിയ സിനിമകളിലും അദ്ദേഹം അഭിനയിച്ചിട്ടുണ്ട്.